FLEGT BPN starp ES un Indonēziju stājās spēkā 2014. gada 1. maijā . Saskaņā ar 10. panta 1. un 3. punktu FLEGT regulā, kas grozīta ar Eiropas Parlamenta un Padomes 2014. gada 15. maija Regulu (ES) Nr. 657/2014, ar ko Padomes Regulu (EK) Nr. 2173/2005 groza attiecībā uz Komisijai piešķiramajām deleģētajām un īstenošanas pilnvarām, lēmums sākt FLEGT licencēšanas sistēmas darbību Indonēzijā lika ar Komisijas deleģēto regulu grozīt FLEGT regulas I un III pielikumu. Ar šo grozījumu Indonēzija un tās Licenču informācijas nodaļa (LIU) tika iekļautas I pielikuma sarakstā “Partnervalstis un to norīkotās licenču izdevējas iestādes”. Turklāt to izstrādājumu saraksts, kuriem piemēro FLEGT licencēšanas sistēmu Indonēzijā, tika iekļauts III pielikumā “Koksnes izstrādājumi, kuriem FLEGT licencēšanas sistēmu piemēro vienīgi saistībā ar attiecīgajām partnervalstīm”.

Šis ziņojums ir prasīts ar Regulu (ES) Nr. 657/2014 grozītās FLEGT regulas 11.a panta 2. punktā. Saskaņā ar minēto noteikumu pilnvaras pieņemt deleģētos aktus, kas minēti 10. panta 1., 2. un 3. punktā, Komisijai tiek piešķirtas uz piecu gadu laikposmu no 2014. gada 30. jūnija, un vēlākais deviņus mēnešus pirms piecu gadu laikposma beigām, t. i., līdz 2018. gada 30. septembrim (neieskaitot), Komisijai ir jāsagatavo ziņojums par pilnvaru deleģēšanu.

3.DELEĢĒŠANAS ĪSTENOŠANA

Padomes Regula (EK) Nr. 2173/2005 piešķir Komisijai pilnvaras īstenot dažus minētās regulas noteikumus, jo īpaši attiecībā uz grozījumu izdarīšanu regulas I pielikumā “Partnervalstis un to norīkotās licenču izdevējas iestādes”, II pielikumā “Koksnes izstrādājumi, kuriem FLEGT licencēšanas sistēmu piemēro neatkarīgi no partnervalsts” un III pielikumā “Koksnes izstrādājumi, kuriem FLEGT licencēšanas sistēmu piemēro vienīgi saistībā ar attiecīgajām partnervalstīm”.

Komisija ir pieņēmusi vienu deleģēto aktu — Komisijas 2016. gada 9. jūnija Deleģēto regulu (ES) 2016/1387, ar kuru groza Padomes Regulas (EK) Nr. 2173/2005 I un III pielikumu, pamatojoties uz brīvprātīgo partnerattiecību nolīgumu ar Indonēziju par FLEGT licencēšanas sistēmas izveidi kokmateriālu importam Eiropas Savienībā. Šo pilnvaru īstenošana atbilst vajadzībai grozīt Regulas (EK) Nr. 2173/2005 I un III pielikumu, lai I pielikuma sarakstā “Partnervalstis un to norīkotās licenču izdevējas iestādes” pievienotu Indonēziju un tās norīkotās licenču izdevējas iestādes un III pielikumā “Koksnes izstrādājumi, kuriem FLEGT licencēšanas sistēmu piemēro vienīgi saistībā ar attiecīgajām partnervalstīm” iekļautu sarakstu ar koksnes izstrādājumiem, kuriem piemēro FLEGT licencēšanas sistēmu, un tādējādi sāktu FLEGT licencēšanas sistēmas darbības starp ES un Indonēziju.

Ar Komisijas ekspertu grupu meža tiesību aktu ieviešanas, pārvaldības un tirdzniecības jautājumos apspriedās sanāksmēs, kas notika 2015. gada 18. maijā un 15. jūnijā, un pēc tam to informēja par progresu, kas panākts to atlikušo jautājumu risināšanā, kurus Indonēzija izvirzīja pirms FLEGT licencēšanas sistēmas darbības sākšanas. Deleģētais akts tika pieņemts 2016. gada 9. jūnijā, un par to tika paziņots Eiropas Parlamentam un Padomei. Ne Eiropas Parlaments, ne Padome nav izteikuši iebildumus pret deleģēto aktu 2 mēnešu laikā, kā noteikts ar Regulu (ES) Nr. 657/2014 grozītās FLEGT regulas 11.a panta 5. punktā. Neviena no abām iestādēm neierosināja 2 mēnešu termiņu saskaņā ar to pašu noteikumu pagarināt par diviem papildu mēnešiem.

Pēc minētajiem diviem mēnešiem deleģētais akts tika publicēts Eiropas Savienības Oficiālajā Vēstnesī, un to sāka piemērot 2016. gada 15. novembrī.

4.SECINĀJUMS

Komisija ir pienācīgi īstenojusi sev deleģētās pilnvaras un aicina Eiropas Parlamentu un Padomi šo ziņojumu pieņemt zināšanai.

Tā kā ir iespējams, ka citas FLEGT partnervalstis sāks FLEGT licencēšanu nākamajā periodā, Komisija uzskata, ka pilnvaru deleģēšana ir jāpagarina vēl uz pieciem gadiem. Komisija turpinās īstenot sev deleģētās pilnvaras, kad citas BPN partnervalstis būs gatavas sākt FLEGT licencēšanas sistēmas īstenošanu.